《次韵苏子由咏李伯时所藏韩干马》
宋代·王钦臣

天闲不遇头亦垂，真姓本不求青丝。由来奇骨类奇士，立见俱似囊中锥。

凤头初踏葱岭至，绣膊东由青海驰。春风宛转白玉镫，晚日照耀黄金羁。

李侯对此意匠发，造物真比毫端奇。方歅之相岂可拟，颠倒未免雄称雌。

翰林相继写高韵，何止羊何共和之。玉花照夜古称美，颜色乃是论其皮。

固知神骏不易写，心与道合方能知。文章书画固一理，不见摩诘前身应画师。

作者简介：应天府宋城人，字仲至。王洙子。清亮有志操，欧阳修器重其文。以荫入官，文彦博荐试学士院，赐进士及第。历陕西转运副使，哲宗时曾奉使高丽。领开封，改集贤殿修撰、知和州，徙饶州，斥提举太平观。徽宗立，复待制、知成德军。卒年六十七。平生为文至多，所交尽名士。性嗜古，藏书数万卷，手自校正，世称善本。有《广讽味集》。